Predkladacia správa

	Ministerstvo financií Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z., ktorým  sa vydáva colný sadzobník v znení neskorších predpisov.

Dôvodom predloženia tohto materiálu je nevyhnutnosť okamžitého zabezpečenia realizácie ochranného opatrenia na dovoz dusičnanu amónneho.  Návrh ochranného opatrenia vychádza z aktuálneho stavu, keď dochádza k prudkému nárastu dovozu tejto komodity najmä z Ukrajiny  a Ruskej federácie.

Vychádzajúc z predpokladu spôsobenia nenapraviteľnej vážnej ujmy domácim výrobcom realizáciou ďalšieho dovozu Ministerstvo hospodárstva SR podľa § 16 zákona       č. 214/1997 Z. z. o ochranných opatreniach pri dovoze rozhodlo o zavedení zvýšeného dovozného cla vo výške 50 % k aplikovanému clu na dovoz dusičnanu amónneho, iného ako vo vodnom roztoku, s obsahom dusíka najmenej 34 % používaného v poľnohospodárstve ako hnojivo (podpoložka KN ex 3102 30 90). Dĺžka trvania opatrenia je stanovená od 22. novembra 2002 do 10. júna 2003.

	V súlade s § 23 ods. 1 citovaného zákona Ministerstvo financií SR predkladá návrh nariadenia vlády, v ktorom sa upravujú predmetné colné sadzby a dĺžka trvania opatrenia.